**IGERILEKUA ERAIKITZEN PARTE HARTZE PROZESUAREN PRENTSAURREKOA**

Arratsaldeon guztioi eta eskerrik asko prentsaurreko honetara gerturatzeagatik.

Instalakuntza Duinak Orain Taldea duela urte eta erdi sortu genuen aspalditik zegoen arazo bati irtenbidea emateko asmoz. Hainbat ekintza eman ditugu aurrera:

* Egoera aztertzeko bideoak egin genituen erabiltzaileekin.
* 2.091 sinadura bildu genituen 2 hilabete baino gutxiagotan.
* Txosten mardul bat prestatu genuen egoera eta eboluzioa aztertuz.
* Herritarrekin bilera irekiak egin ditugu informazioa jaso eta elkarbanatzeko.

Guzti hauetan herritarren parte hartzea puntu garrantzitsua izan da Instalakuntza Duinak Orain taldeko kideontzat.

Oraingo honetan azterketa berri bat burutzen ari gara, etorkizuneko igerilekuak nolakoa izan beharko lukeen ikusteko. Prestatzen ari garen txosten berri hau, lehen aurkeztu genuenaren osagarria izango da. Horretarako talde ezberdinekin bilerak egiten ari gara eta gaur erabiltzaileei egingo diegun galdeketa aurkeztuko dizuegu. Galdetegi honen helburua herritarrek igerilekuko aspektu ezberdinen inguruan duten iritzia jasotzea da (irisgarritasuna, erabilpena, aldagelak…) , horrela, gaur egun igerilekuak dituen hutsuneak identifikatuko ditugu eta etorkizunean izango dugun igerileku berriak herritarren beharrak asetzeko nolakoa izan beharko lukeen ondorioztatuko dugu.

 Egingo dugun azterketa hau eta galdetegi hau Udaleko alderdi guztiek babesten dute, horregatik hemen ikusten ditugun ordezkari guztiak etorri dira ekimenarekin bat egiteko asmoz. Hainbat bilera egin ditugu denbora guzti honetan eta horrelaxe jarraitzeko asmoa dugu.

Oraindik bide luzea dugu igerileku berria gauzatzeko.

1. Lehenik eta behin proiektua egin behar da horretarako 175.000 € behar dira.
2. 2020an Gipuzkoako Foru Aldundiak kirol instalazioetan berrikuntzak egiteko laguntzak aterako ditu eta Goizane Alvarez Kirol Zuzendariarekin izan genuen bilera esan zigunaren arabera; kopuru maximoa (600.000€) jasotzeko hautagaia izango litzateke; oinarriak berdin jarraituko balute.
3. Proiektua gauzatzeko beharko diren 1.538.073,35€ko diru partida ezarri beharko da.
4. Obra lizitatzeko prozesua martxan jarri beharko da.
5. Azkenik obra gauzatuko da, horretarako gutxienez 18 hilabete beharko direlarik.

Honek esan nahi du denbora asko dugula oraindik aurretik, baina gure taldeak, IDO taldeak Udal talde guztiek babestuta lanean jarraituko dugu proiektu hau ahalik eta denbora gutxienean gauzatzeko. Horretaz gain, beste hainbat ekimen antolatuko ditugu egoera aztertu eta gero eta larriagoa den arazoa arintzeko asmoz.

Bukatzeko, erabiltzaile edo erabiltzaile izatea nahiko luketen 16 urtetik gorako pertsona guztiak animatu nahi ditugu galdetegia betetzera. Horretarako Elkarguneko sarreran eta igerilekuan bertan, abenduaren 21etik urtarrilaren 21era mahaia galdetegiekin egongo da eta betetako galdetegiak kutxetan sartu beharko dira.